Diari Oficial de la Generalitat Valenciana


Sumari del DOGV 2671, del 19-01-1996 (1996/837296)

ACORD de 9 de gener de 1995, del Govern Valencià, pel qual s'aprova la Declaració d'Interès Comunitari, pel procediment extraordinari, per a la construcció d'un circuit de velocitat per a motocicletes al costat del nucli urbà de la localitat de Llaurí.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2671

Data del DOGV
:   19-01-1996

Secció del DOGV
:   ALTRES DISPOSICIONS

Número del document
:   1996/837296


Data del document
:   09-01-1996

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 9 de gener de 1995, del Govern Valencià, pel qual s'aprova la Declaració d'Interès Comunitari, pel procediment extraordinari, per a la construcció d'un circuit de velocitat per a motocicletes al costat del nucli urbà de la localitat de Llaurí.   
El Govern Valencià, en la reunió del dia 9 de gener de 1996, adoptà l'acord següent:  
El Sr. Salvador Gascón Ortega, en nom i representació de Ricardo Tormo, SA , sol·licità la Declaració d'Interès Comunitari, pel procediment extraordinari de l'article 20 de la Llei de la Generalitat Valenciana 4/1992, de 5 de juny, sobre Sòl No Urbanitzable, per a la construcció d'un circuit de velocitat per a motocicletes al costat del nucli urbà de la localitat de Llaurí i de conformitat amb els següents  
Fets  
1r El 15 d'octubre de 1993 el sol·licitant ja va demanar la Declaració d'Interès Comunitari pel procediment extraordinari per a la construcció del circuit de velocitat per a motocicletes en els terrenys abans esmentats. La sol·licitud va donar lloc a l'expedient corresponent que va concloure amb la caducitat d'aquest perquè l'interessat no va presentar la documentació sol·licitada a pesar que se li havia advertit prèviament de la caducitat.  
2n El 3 de març de 1995 es va presentar una nova documentació en relació amb l'expedient esmentat en què es demanava la seua reobertura, i el dia 7 d'abril de 1995 es va presentar una nova documentació complementària de l'anterior en la qual s'incloïa un estudi d'impacte ambiental. Segons aquesta documentació, la sol·licitud és per al mateix ús i característiques semblants, si bé es produeix una reordenació dels elements que integren el circuit.  
3r En l'expedient originari, el 21 d'octubre de 1993 es va donar audiència a l'Ajuntament de Corbera com a possible afectat, sense que fins ara s'haja rebut cap resposta.  
4t De la mateixa manera, en la mateixa data es van demanar informes a la Conselleria de Cultura (Direcció General d'Esports); a la Conselleria d'Obres Públiques, Urbanisme i Transports (Direcció General d'Obres Públiques); a la Demarcació de Carreteres de l'Estat, i a la Diputació Provincial de València (Servei de Vies i Obres). També es va trametre l'estudi d'impacte ambiental a la Conselleria de Medi Ambient perquè n'emetés la declaració d'impacte ambiental corresponent.  
5è Dels informes que es van demanar s'han tramés els següents:  
- De data 29 de novembre de 1993, de la Direcció General d'Obres Públiques, en què s'indica que no es permetrà cap tipus d'obra, construcció ni tancament en les zones d'afectació de la A-7 ni de la VP-1107 i de la seua variant prevista en el planejament urbanístic vigent. D'altra banda, no es considera correcta la solució donada als accessos al circuit.  
- De data 10 de desembre de 1993, de l'àrea de Carreteres de la Diputació Provincial, que és desfavorable, fins que no es definesca la situació de la variant. Ara bé, posteriorment, el 2 de desembre de 1994 i després d'una nova documentació presentada pel promotor, n'emet un informe favorable, si bé s'haurà de justificar la disponibilitat dels terrenys per a construir la rotonda d'accés al circuit i per a ubicar l'aparcament. També s'haurà de redactar el projecte de construcció dels accessos al circuit amb la supervisió i aprovació d'aquesta àrea de Carreteres.  
- De data 27 de desembre de 1994, de la Demarcació de Carreteres de l'Estat a València, segons el qual se n'autoritza la construcció però la sotmet a una sèrie de prescripcions entre les quals cal destacar les següents: la il·luminació del circuit no haurà de molestar el trànsit de l'autopista; s'hauran d'evitar vistes del circuit des de l'autopista; s'hauran de respectar les lleis vigents pel que fa a afectacions, servituds i zona d'edificació i s'haurà de respectar totalment la zona de domini.  
6è L'expedient ha estat sotmès al tràmit d'exposició pública mitjançant anuncis en el Butlletí Oficial de la Província número 109, de 9 de maig de 1995, i en el diari «Levante» de 12 de maig de 1995. No s'ha presentat cap al·legació ni cap alternativa tècnica o econòmica en els termes que estableix l'article 20 de la Llei 4/1992.  
7è El 19 de juny de 1995 es va emetre la Declaració d'Impacte Ambiental en la qual es considera acceptable, només als efectes ambientals, el projecte de construcció del circuit de velocitat, sempre que les pantalles antisoroll garantesquen un nivell sonor inferior als 65 dB (A) en la façana exterior dels habitatges més pròxims al circuit.  
8è L'expedient va ser analitzat en la Comissió Informativa de la Comissió Territorial d'Urbanisme de València, en la sessió del dia 21 de juny de 1995, que va acordar deixar sobre la mesa l'expedient.  
9è El 10 d'agost de 1995 es va presentar una documentació complementària que consisteix en un certificat de l'acord plenari de l'Ajuntament de Llaurí de 7 d'agost de 1995, un annex d'obligacions i cessions, i un plànol d'ordenació general.  
10è La Comissió Informativa de la Comissió Territorial d'Urbanisme de València, en sessió de 20 de setembre de 1995, va acordar emetre un informe favorable de la sol·licitud presentada.  
Fonaments de dret  
I. Constitueix l'objecte d'aquest expedient l'ordenació i definició de l'ús i aprofitament urbanístic del projecte per a la implantació d'un circuit de velocitat sobre una parcel·la en sòl no urbanitzable amb una superfície de 170.000 m2, més una altra destinada a aparcaments de 49.280 m2. L'actuació de la qual se sol·licita la Declaració d'Interès Comunitari pel procediment extraordinari de l'article 20 de la Llei 4/1992, ateses les seues característiques: una pista de 2.427 m2 de desenrotllament i les construccions corresponents a una instal·lació d'aquestes característiques (zona d'escapada, boxs, infermeria, grades, lavabos), amb un total de 8.336 m2 construïts, constitueix una actuació integral considerada en si mateixa que fa impossible la seua ubicació en els sòls urbans, urbanitzables o aptes per a urbanitzar que preveuen els planejaments vigents dels municipis de la zona. De manera que la seua ordenació i aprofitament urbanístic s'ha de resoldre d'acord amb els termes que estableix l'article 20 de la Llei de la Generalitat Valenciana 4/1992, de 5 de juny, sobre Sòl no Urbanitzable, ja que es tracta d'una activitat terciària, recreativa d'oci i esportiva, com és un circuit de velocitat, que requereix l'ocupació de més de quatre hectàrees i d'una superfície construïda de més de 8.000 m2, per la qual cosa només es pot autoritzar la seua implantació en sòl no urbanitzable com a actuació integral per mitjà del procediment extraordinari de Declaració d'Interès Comunitari.   
II. Respecte del procediment, s'han complert en aquest cas les prescripcions legals que exigeix l'esmentada Llei del Sòl No Urbanitzable. La documentació de l'expedient està completa, d'acord amb els termes que estableix l'article 20.2, segon paràgraf de l'esmentada Llei 4/1992, i la legislació vigent d'impacte ambiental.  
III. Respecte de la incidència de l'actuació en l'ordenació del territori, cal fer les consideracions següents:  
Es plantegen contradiccions entre el planejament vigent -Normes Subsidiàries de 28 de febrer de 1989- i l'actuació proposada. Fonamentalment s'ocupa una zona classificada com a sòl apte per a urbanitzar residencial i queda fora de l'àmbit del circuit una part de la zona esmentada amb un caràcter marcadament residual. Es considera que s'hauria d'analitzar la incidència de l'actuació en el model territorial actualment vigent, a fi de prendre les solucions que permetran una integració adequada del circuit en l'ordenació general del municipi. En aquest sentit, cal indicar que l'Ajuntament de Llaurí va acordar, en la sessió plenària de 7 d'agost de 1995, l'inici de l'expedient de modificació de les normes subsidiàries, si bé no s'expressa concretament el contingut de la modificació esmentada.  
La ubicació proposada planteja alguns aspectes negatius, com són la proximitat al nucli urbà, el constrenyiment de les dimensions del terreny per a contenir l'actuació que es pretén, ateses les limitacions de perímetre formades per les infrastructures que hi ha, i la compatibilitat amb les zones d'afectació de les diferents zones de domini públic que circumval·len l'actuació. No obstant això, aquestes qüestions han de confrontar-se amb la valoració dels aspectes positius que comporta l'actuació i atès l'interès públic de l'actuació, tant en l'ordre econòmic com en l'ordre social, i no únicament per a la població de Llaurí sinó per a tota la Comunitat Valenciana.'  
IV. Pel que fa a la documentació presentada, s'ha d'indicar que:  
- El parc públic se situa fora del recinte del circuit, amb accés lliure des del nucli urbà, amb la qual cosa queda garantit l'ús públic d'aquesta zona verda.  
- Es defineixen tots els accessos al circuit (per a vianants, infermeria i àrea de preparació) i s'observa que cap d'aquests es fa a través de la pantalla acústica i que la seua disposició es realitza amb criteris de proximitat a les diferents grades a fi d'afavorir la rapidesa en l'evacuació.  
- Respecte de les obligacions i cessions, es presenta el càlcul en el qual es pren com a referència la superfície total de l'actuació -incloent-hi l'aparcament-, es té en compte el 4% de la superfície que correspondria a serveis d'interès públic i social i es compensa la part de zona verda que no queda coberta amb el parc públic proposat. En definitiva, les càrregues de l'actuació són:  
\* 7.000 m2 de parc urbanitzat.  
\* 04.803.244 pessetes com a compensació del 4% de serveis d'interès públic i social i els 14.200 m2 de dèficit de zones verdes.  
\* 2.770.233 pessetes en concepte del 15% del cost d'obres d'urbanització exteriors.  
V. L'ordenació territorial i urbanística d'aquesta actuació integral és tècnicament correcta, tant des de la perspectiva municipal com autonòmica, atesos els informes sectorials següents:  
L'informe de la Diputació Provincial de València és favorable, però subjecte a tres condicions. Dues d'aquestes fan referència a l'acreditació de la disponibilitat dels terrenys necessaris per a construir la rotonda d'accés al circuit i l'aparcament. En aquest punt, tanmateix, cal tenir en compte que, des del punt de vista urbanístic, l'aprovació d'una actuació integral comporta, a l'efecte de l'expropiació, la declaració de l'interès social i de la necessitat d'ocupació dels terrenys que calguen, d'acord amb el projecte aprovat, per a l'execució d'aquella i per al seu enllaç amb els sistemes generals corresponents, de conformitat amb el que disposa l'article 20.3 de la Llei del Sòl no Urbanitzable. L'altra condició, que fa referència al projecte constructiu de l'accés, s'haurà d'exigir abans del començament de les obres.  
L'informe de la Demarcació de Carreteres de l'Estat a València és favorable i n'autoritza les obres amb una sèrie de prescripcions. La qüestió de protecció de vistes del circuit des de l'autopista ha quedat resolta en l'ordenació definitivament presentada per mitjà d'una pantalla de protecció visual disposada al llarg de la vora exterior de l'autopista.  
L'informe de l'Oficina del Pla de Carreteres de la Conselleria d'Obres Públiques, Urbanisme i Transports és desfavorable, si bé s'ha de tenir en compte que es va emetre basant-se en la documentació presentada inicialment, en la qual no hi eren les rotondes d'accessos, finalment plantejades, ni es reflectien el traçat i les afectacions de les carreteres adequadament. Fins que aquest organisme no emeta un nou informe sobre l'ordenació adoptada finalment, caldrà ajustar-se a allò que indiquen els informes emesos pels organismes titulars de les vies afectades.  
També s'haurà de tenir en compte la declaració d'impacte ambiental, emesa el 19 de juny de 1995, en els termes ja indicats.  
Les condicions establertes en els informes sectorials esmentats han de ser assumides per la promotora abans del començament de l'activitat, així com la formalització a favor del municipi de les càrregues i obligacions a què s'ha compromès el promotor, abans de l'obtenció de la preceptiva llicència municipal urbanística sobre la base dels projectes tècnics corresponents. S'haurà de garantir el seu compliment exacte per l'import del 6% del cost total de l'actuació (article 46.c del Reglament de Planejament Urbanístic) i s'haurà d'executar en el termini que indique la llicència municipal.  
VI. El Govern Valencià és competent per a l'aprovació de l'ordenació i definició de l'aprofitament urbanístic d'aquesta actuació integral, d'acord amb el que estableix l'article 20.2 de la Llei de la Generalitat Valenciana 4/1992, de 5 de juny, sobre Sòl no Urbanitzable, amb l'informe previ del conseller d'Obres Públiques, Urbanisme i Transports.  
VII. El conseller d'Obres Públiques, Urbanisme i Transports va emetre un informe favorable per mitjà de la Resolució de 28 de desembre de 1995.  
Vistos els preceptes legals esmentats i la resta de normativa aplicable, a proposta del conseller d'Obres Públiques, Urbanisme i Transports, el Govern Valencià  
ACORDA  
Primer  
Aprovar l'ordenació urbanística per a instal·lar un circuit de velocitat, promogut per Ricardo Tormo, SA, representada pel Sr. Salvador Gascón Ortega, a l'est del nucli urbà de la localitat de Llaurí, com a actuació integral de Declaració d'Interès Comunitari, que s'haurà de desplegar en els termes que estableix l'article 20 de la Llei de la Generalitat Valenciana 4/1992, de 5 de juny, sobre Sòl No Urbanitzable.  
Aquesta ordenació i Declaració d'Interès Comunitari, així com l'adjudicació a què fa referència l'apartat següent, se subjectaran a les condicions especials que estableix aquest acord.  
Segon  
Adjudicar aquesta actuació integral d'interès comunitari a favor de l'empresa Ricardo Tormo, SA, a la qual s'atorga la legitimació necessària per a promoure l'activitat terciària pròpia del circuit de velocitat en què consisteix l'actuació.  
Tercer  
Condicionar i vincular aquesta actuació i legitimació al fet que la promotora designada complesca i satisfaça, totalment, les obligacions i càrregues de naturalesa urbanística, com també els compromisos que ha assumit al llarg de la tramitació de l'expedient, els quals quedaran adscrits a favor de l'Ajuntament de Llaurí per a sufragar actuacions urbanístiques públiques. L'incompliment o la no satisfacció d'aquestes obligacions determinarà la caducitat d'aquesta adjudicació i, si escau, de la mateixa Declaració d'Interès Comunitari que té per objecte.  
Quart  
La promotora haurà de garantir, davant l'Ajuntament de Llaurí, la correcta i puntual execució de les instal·lacions en què consisteix aquesta actuació integral en un 6% del cost total abans del començament de les obres. Les garanties podran prestar-se per qualsevol de les maneres que s'estableixen en dret.  
Cinquè  
Qualsevol canvi que hi haja en la titularitat de la promoció d'aquesta actuació integral necessitarà l'autorització prèvia del Govern Valencià.  
Sisè  
L'acord d'adjudicació expressat en l'apartat 2, sense perjudici del que estableix l'apartat 3, caducarà si en el termini de sis mesos, comptadors des de la notificació, la interessada no ha sol·licitat, en condicions d'obtenir-la, la llicència municipal d'obres preceptiva. Així mateix, el termini màxim per a l'execució de l'actuació integral serà el que indique la llicència municipal, amb un màxim de dos anys, prorrogables per resolució motivada del conseller d'Obres Públiques, Urbanisme i Transports. L'eventual declaració de caducitat de l'adjudicació l'emetrà, si arriba el cas, el conseller d'Obres Públiques, Urbanisme i Transports, al qual aquest acord confereix les facultats necessàries amb aquesta finalitat, amb l'expedient previ instruït amb l'audiència de l'interessat i de l'Ajuntament de Llaurí. Aquesta declaració, si es produeix, determinarà la suspensió temporal de la Declaració d'Interès Comunitari d'aquesta actuació integral fins que el Govern Valencià resolga una nova adjudicació d'aquesta o la suspensió definitiva.  
Setè  
El desenvolupament de l'actuació integral s'ajustarà al projecte presentat per la promotora adjudicatària amb les condicions que s'han posat de manifest en els informes sectorials i en la declaració d'impacte ambiental indicats anteriorment.  
Contra aquest acord, que exhaureix la via administrativa, es pot interposar, després de la preceptiva comunicació al Govern Valencià, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir del dia de la publicació d'aquest acord en el Diari Oficial de la Generalitat Valenciana, de conformitat amb el que estableixen els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei Reguladora de la Jurisdicció Contenciosa Administrativa (disposicions addicionals deu i onze de l'esmentada Llei 30/1992), sense perjudici que els interessats puguen interposar qualsevol altre recurs que estimen oportú.  
València, 9 de gener de 1996  
El conseller secretari del Govern Valencià,  
JOSÉ JOAQUíN RIPOLL SERRANO